Gevangenes speel rugby vir rehabilitasie | Maroela Media
Gevangenes speel rugby vir rehabilitasie
4 Julie 2016
Die toernooi het op 4 Julie afgeskop (Foto: Verskaf)
Ongeveer tien gevangenisse van die Wes-Kaap is tussen 4 en 8 Julie in 'n vriendskaplike rugbytoernooi by die Boland-rugbystadion te sien as deel van 'n rehabilitasieprogram.
Bryn Wilson, die gebiedskommissaris, sê dié gedagte het in 2015 ontstaan as deel van 'n Madibamaand-inisiatief. "Nelson Mandela het altyd gesê sport kan nasies verenig omdat dit soveel dissipline en deursettingsvermoë verg, daarom het ons besluit op dié program vir die gevangenes," verduidelik hy.
Wilson sê die program se ondersteuning is "oorweldigend". "Ons probeer met die program die gevangenes se gedragspatrone verander en hulle weer in hulself laat glo. Ek glo diep in my hart dat ons die mense kan heelmaak in hierdie tronke."
Die vorige toernooi in 2015 het soveel positiewe reaksie verkry dat die onderskeie gevangenisse weer vanjaar die Boland-rugbystadion in die Wes-Kaap en al sy geriewe gebruik.
"Jy sal nie glo hoe positief laas jaar se program in die lewe van die mense was nie. Die mense het gou besef jy kan nie deel wees van 'n span sonder daai dissipline, groepwerk, luistervaardighede en deursettingsvermoë nie," voeg hy by.
Wilson sê die gevangenes in die Wes-Kaap-omgewing kan slegs deel wees van dié program indien hulle ook skoolgaan of ander vaardighede aanleer. Die gevangenis bied onderrig tot gr. 12 aan, en ander vaardighede soos toerisme, loodgietery en pleisterwerk.
"Hulle moet betrokke wees by van die ander programme om die sport te kan doen, en kry daarom byna dubbele rehabilitasie. Ander mense word as't ware soos 'n buurman en vriend wanneer die gevangenes uit die tronke gaan. Ons wil iets vir hulle beteken."
Altesaam 12 manspanne en drie vrouespanne neem vanjaar deel aan die toernooi. Meer as tien wedstryde word oor die vier dae gespeel.
Rugbyspelers soos Chester Williams en Ruan de Jongh ondersteun die program ook deur die loop van die week. Ondersteuners kan gratis na al die wedstryde kyk.
Vir meer inligting, stuur 'n e-pos aan [email protected].
Deel van: Goeie nuus, Rugby
Boland gevangenes rehabilitasie Wes-Kaap
BBRU-liga: Polisie-vegters sit voorloper onder
Sanger aangenaam verras deur weldaad
Hierdie is vir my ook n oulike idee en dat daar wel mense daar buite is wat ietd probeer doen om misdaadigers se gedragspstrone na n positiewe gedrag probeer verander.
LOL – Alles is ook deel van rehabilitasie deesdae. Hulle rehabiliteer die mense so dat as hul uitgaan op parool – moor hulle weer!!
Jakkals verander van haar maar nie van streke.
Tong innie kies
Hulle moet hoop Fikile Mbalula sien hulle nie raak nie want ek sien geen "Transformasie" in daardie span nie.